પીકેને દુનિયાદારી સાથે કંઈ નિસ્બત નથી. તેને કોઈની પરવા નથી. કેવાં કપડાં પહેરાય અને કેવી રીતે રહેવાય એની પણ તેને ગતાગમ નથી. પીકે ગ્રીન પૅન્ટ પર રેડ શર્ટ પહેરીને પણ ફરે છે અને શરીર ઢાંકવા માટે બૈરાંઓનો ચણિયો પણ ચડાવી લે છે. સાવ નિર્દોષ એવા પીકેને કેટલાક લોકો દારૂડિયો માને છે તો કેટલાક તેને ગાંડો પણ ધારી લે છે. કેટલાકને મન પીકે માનસિક રીતે વિકૃત પણ છે તો કેટલાક વળી આ પીકેને પરગ્રહવાસી પણ ધારી લે છે. છે કોણ આ પીકે? ક્યાંથી આવ્યો છે આ પીકે અને શું કરવા આવ્યો છે આ પીકે? પીકેને પોતાની ઓળખાણ આપવામાં કોઈ રસ નથી, તેનું તો બસ એક જ કામ છે ભગવાનને શોધવાનું અને ભગવાનનું ઍડ્રેસ મળે તો તેમને મળવાનું. ભગવાનની શોધમાં નીકળેલા આ પીકેનો કેટલાય ગેરલાભ લે છે અને કેટલાય લાભ પણ ઉઠાવે છે. જોકે પીકે પોતાની મકસદ પર કાયમ રહે છે. ભગવાનની શોધમાં નીકળેલા પીકેના શરીર પર એક તબક્કે જગતભરના ભગવાનોનો સામાન આવી જાય છે. માળા, રુદ્રાક્ષ, કિરપાણ, ત્રિશૂળ, ટોપી, તિલક બધું કરી લીધા પછી પણ તેની ભગવાનની શોધ અકબંધ રહે છે. ફિલ્મ `pk’માં એ જ વાતને ઉપસાવવામાં આવી છે કે ભગવાન છે તો તે ક્યાં છે અને તે ભગવાન સુધી પહોંચવું કઈ રીતે?